Lørdag fortsætter myndighederne med at aflive mink på Gjøl, men de blev mødt af vrede borgere, der blokerede minkfarmene.

Omkring 30 borgere fra Gjøl havde lørdag morgen klokken syv taget opstilling foran to af de minkfarme, hvor myndighederne er i gang med at aflive minkbesætninger. - De stod med nogle skilte, hvor der blandt andet stod ”stop nedslagtning af raske dyr” og de havde desuden parkeret en varebil foran indkørslen til en af minkfarmene, fortæller Rene Schütze, der er freelance fotograf og var på stedet. Myndighederne, der skulle aflive minkene, var nødt til at få assistance af politiet for at komme ind på minkfarmene. Da politiet kom, sagde de til borgerne, at de skulle flytte sig. Efter en kort ordudveksling valgte borgerne at give plads til at myndighederne kunne komme ind på farmen. Det foregik i fred og ro, fortæller Rene Schütze. Den udlægning bekræfter vagtchefen ved Nordjyllands Politi, Torben Larsen. - Det foregik i god ro og orden. De var ude at markere sig, men fjernede sig, da vi bad dem pænt om det. Nu er Fødevarestyrelsen og Beredskabsstyrelsen i gang med deres arbejde, siger han.